b'\n_START_ARTICLE_\nJanja \xc5\xbditnik Serafin\n_START_SECTION_\n\xc5\xbdivljenjepis\n_START_PARAGRAPH_\nLeta 1981 je diplomirala iz angle\xc5\xa1kega in nem\xc5\xa1kega jezika in knji\xc5\xbeevnosti na Filozofski fakulteti v Ljubljani, kjer je magistrirala iz ameri\xc5\xa1ke knji\xc5\xbeevnosti. Leta 1992 je doktorirala iz literarnih znanosti. Od leta 1982 je redno zaposlena na ZRC SAZU, v letih 1982\xe2\x80\x9385 kot strokovna delavka na In\xc5\xa1titutu za slovenski jezik, od leta 1985 dalje pa kot raziskovalka na In\xc5\xa1titutu za slovensko izseljenstvo._NEWLINE_Doslej je bila odgovorna nosilka petih (\xc5\xbee zaklju\xc4\x8denih) raziskovalnih projektov. V letih 1992\xe2\x80\x9394 je bila predstojnica In\xc5\xa1tituta za slovensko izseljenstvo ZRC SAZU. Od leta 1994 je \xc4\x8dlanica Zalo\xc5\xbeni\xc5\xa1kega sveta ZRC SAZU, od 1999 naprej pa tudi \xc4\x8dlanica Znanstvenega sveta ZRC SAZU. V letih 1996\xe2\x80\x932000 je bila tudi glavna urednica znanstvene revije Dve domovini/Two homelands (od ustanovitve 1990 je \xc4\x8dlanica uredni\xc5\xa1kega odbora). Od leta 2001 je tudi glavna urednica znanstvene monografske zbirke Migracije. S predavanji, samostojnimi predmeti in kot somentorica je sodelovala in \xc5\xa1e sodeluje v podiplomskih \xc5\xa1tudijskih programih Oddelka za slavistiko in Oddelka za slovenistiko Filozofske fakultete Univerze v Ljubljani in Fakultete za podiplomski \xc5\xa1tudij Univerze v Novi Gorici. Je \xc4\x8dlanica Society for Slovene Studies, American Association for the Advancement of Slavic Studies, Association for the Study of Ethnicity and Nationalism in delegatka In\xc5\xa1tituta za slovensko izseljenstvo ZRC SAZU v Association of European Migration Institutions.\n_START_SECTION_\nStrokovna podro\xc4\x8dja\n_START_PARAGRAPH_\nV okviru literarne in kulturne zgodovine se Janja \xc5\xbditnik Serafin od leta 1985 ukvarja predvsem s slovensko izseljensko knji\xc5\xbeevnostjo in kulturo, med drugim je objavila \xc5\xa1tiri samostojne monografije o Louisu Adami\xc4\x8du. Njen najodmevnej\xc5\xa1i prispevek k slovenski literarni zgodovini je sinteti\xc4\x8dni pregled Slovenska izseljenska knji\xc5\xbeevnost, ki je iz\xc5\xa1el v treh knjigah in pri katerem je sodelovala kot pubudnica in nosilka istoimenskega projekta ter kot soavtorica in glavna urednica osrednjega rezultata projekta. Od leta 2002 raziskuje tudi priseljensko knji\xc5\xbeevnost in kulturo v Sloveniji (Ve\xc4\x8dkulturna Slovenija, 2008). Zanimajo jo vzporednice in razlike med slovensko izseljensko knji\xc5\xbeevnostjo in izseljensko literarno produkcijo drugih narodov (predvsem priseljencev v Sloveniji) ter dru\xc5\xbebeno-kulturni polo\xc5\xbeaj slovenskih izseljenskih avtorjev in priseljenskih piscev v Sloveniji. Objavlja v doma\xc4\x8dih in tujih revijah in zbornikih na podro\xc4\x8dju literarnih ved, slovenistike in migracijskih \xc5\xa1tudij.'